Trine Bramsen (S), 2013-04-05:
Beslutningsforslaget her pålægger regeringen at gennemføre en række administrative og lovgivningsmæssige ændringer, der skal nedbringe antallet af udlændinge, som opholder sig ulovligt i Danmark.
Det er umiddelbart en god intention.
Problemet med udlændinge, der opholder sig ulovligt i Danmark, skal tages meget alvorligt, og derfor bliver det også taget meget alvorligt.
Men med dette beslutningsforslag bidrages der ikke til at løse problemet med illegale udlændinge.
De enkelte elementer i forslaget er nærmere udtryk for symbolpolitik, end de er effektfulde løsninger.
Lad mig give nogle eksempler på, at elementerne er mere symbolpolitik end løsninger.
Det lyder meget fornemt, men faktum er, at vi har at gøre med meget sammensatte grupper af udlændinge, der er i landet ulovligt.
Det kan være alt lige fra studerende over bygningsarbejdere, hvis opholdstilladelse er udløbet, til asylansøgere, der har fået endeligt afslag på asyl og derfor er gået under jorden.
Hvad der derimod er brug for, er, at de relevante offentlige myndigheder på alle områder løbende og målrettet arbejder med de problemer, der nu engang ligger under deres respektive ressortområder, og det gør de allerede.
Derudover ønsker forslagsstillerne at skærpe strafferammen for hjælp til og ansættelse af udlændinge uden lovligt ophold i Danmark.
I dag er det sådan, at man kan få op til 2 års fængsel for at ansætte illegal arbejdskraft, og derudover er der mulighed for at konfiskere eller tildele bøder, hvis den dømte har haft økonomisk gevinst i forbindelse med ansættelsen.
Strafferammen ligger allerede i den høje ende, og sådan skal det også være.
Men det er en illusion at tro, at problemerne med udlændinge, der opholder sig ulovligt i Danmark, bare forsvinder, hvis man hæver strafferammen fra eksempelvis 2 til 5 år.
I stedet for er der brug for kontroller af virksomheder og ansattes ophold.
Det virker til at være gået forslagsstillernes opmærksomhed forbi, at der netop er sat massivt ind på dette område.
Derudover er jeg nødt til at bemærke, at det vil virke helt ude af proportioner med de øvrige strafferammer i Danmark, hvis det at ansætte en murer med rod i opholdspapirerne straffes langt hårdere end eksempelvis vold.
Forslagsstillerne finder også, at politiet skal intensivere deres indsats med kontroller af moskeer om fredagen i basarer og lignende.
Også her virker det til at være gået forslagsstillernes opmærksomhed forbi, at der allerede er sat massivt ind, som justitsministeren også var inde på.
Set med socialdemokratiske briller skal man fra politisk side vise politiet den tillid at overlade patruljeringsmønstre og planlægning af aktioner til politiet selv.
Politiet foretager allerede kontrolbesøg i basarer, såfremt de finder det nødvendigt og formålstjenligt.
Folketinget skal ikke agere politiinspektører, det klarer politiet fint selv.
Det er ren symbolpolitik og ikke en løsning på problemerne med udlændinge, der befinder sig ulovligt i Danmark.
Der er allerede effektfuld lovgivning og initiativer for at nedbringe antallet af illegale udlændinge.
Kommuner, politi, udlændingemyndigheder og andre offentlige instanser samarbejder allerede massivt om denne indsats.
Socialdemokraterne kan derfor ikke støtte beslutningsforslaget her.